**VILNIAUS R. MICKŪNŲ GIMNAZIJA**

PATVIRTINTA

Gimnazijos direktoriaus

2020 m. kovo 23 d.

įsakymu Nr. V-22

**SAUGAUS ELGESIO INTERNETE TAISYKLĖS**

**I. BENDROSIOS NUOSTATOS**

1.1. Vilniaus r. Mickūnų gimnazijos saugaus elgesio internete taisyklės (toliau – Taisyklės) reglamentuoja visos gimnazijos bendruomenės: mokinių, mokytojų, kitų gimnazijos darbuotojų, tėvų (toliau - interneto vartotojas) dirbančių internete individualiai ar kartu su kitais gimnazijos bendruomenės nariais elgesį bei numato atsakomybę už šių taisyklių nesilaikymą.

1.2. Už šių Taisyklių įgyvendinimą atsako gimnazijos direktorius.

**II. INTERNETO VARTOTOJŲ PAREIGOS IR ELGESIO TAISYKLĖS**

2.1. Interneto vartotojas privalo:

2.1.1. naudoti patikimą slaptažodį, susikurti savo asmeninį prisijungimą prie naršyklės;

2.1.2. prie interneto jungtis iš kompiuterio, į kurį įdiegta patikima ir legali antivirusinė programa, o dar geriau ir ugniasienė. Šios priemonės saugo nuo į kompiuterį iš el. pašto ir interneto patenkančių virusų. Nenaudoti nemokamų ar piratinių programų kopijų.

2.1.3. susikurti kelis el. pašto adresus: pagrindinį, skirtą asmeniniams laiškams, kurį žinotų tik artimiausi žmonės; įvairioms registracijoms skirtą el. paštą (pokalbių svetainėms, forumams, soc. tinklams), dar vieną el. pašto adresą, kurį galima naudoti registracijai įvairiose svetainėse, kurios prašo registruotis;

2.1.4. programas siųstis tik iš oficialių gamintojų interneto svetainių. Nesisiųsti jų iš abejotinų svetainių ir mėgėjiškų failų mainų serverių siekiant sumažinti riziką parsiųsti virusus;

2.1.5. jei dirba kompiuteriu, prie kurio turi prisijungimą ir kiti asmenys, nesaugoti savo slaptažodžių naršyklėje;

2.1.6. neatidaryti el. laiškų, gautų nuo nepažįstamų asmenų ir jokiais būdais neatidaryti neaiškių juose prikabintų failų;

2.1.7. įsitikinti, kad interneto svetainės, kurioje norima užsiregistruoti ar prisijungti, adresas yra tikras;

2.1.8. būti atsargiam naudojantis elektroninėmis paslaugomis, kurioms reikia nurodyti banko duomenis. Prieš atliekant finansines operacijas internete, įsitikinti, kad interneto svetainė, kuria naudojamasi, yra saugi ir patikima. Saugios svetainės, kuriose atliekamos finansinės operacijos, žymimos raidėmis – https. Papildomai praverstų patikrinti ir svetainės SSL sertifikatą (naršyklėje apačioje paspaudus spynelę), išsiaiškinti, kam išduotas sertifikatas, kas išdavė, ar sertifikatas dar tebegalioja;

2.1.9. nesidalinti savo interneto paskyrų prisijungimo duomenimis (vardu, slaptažodžiu), jei gautas el. laiškas, kuriame prašoma juos nurodyti;

2.1.10. nespausti abejotinos informacijos reklaminių skydelių (žadančių geresnį gyvenimą, efektyvias dietas ir pan.);

2.1.11. nespausti internete ant iššokančių langų, kuriuose skelbiama, kad asmeninė paskyra užblokuota. Jeigu asmeninė socialinio tinklo paskyra iš tikrųjų bus užblokuota, apie tai informuoja socialinio tinklo administracija išsiųstu el. pašto laišku;

2.1.12. daryti kopijas, periodiškai išsaugoti svarbius savo failus ne tik kompiuteryje, bet ir išoriniame informacijos kaupiklyje;

2.1.13. neatskleisti savo asmeninių duomenų, gyvenamosios vietos, įvairių slaptažodžių bendraujant socialiniuose tinkluose, edukacinėse platformose su nepažįstamais asmenimis;

2.1.14. būti atsargiu skelbiant informaciją socialiniuose tinkluose (pvz., nenurodyti savo namų adreso, išvykimo atostogauti ir pan.);

2.1.5. būti kultūringu, apgalvoti žodžius, reiškiant savo nuomonę internete.

2.2. Mokytojai, klasių vadovai, gimnazijos IT specialistai, tėvai naudoja kontrolės priemones ir jas taiko.

**III. BAIGIAMOSIOS NUOSTATOS**

3.1. Taisyklės galioja nuo jų patvirtinimo dienos visiems šiose taisyklėse minimiems interneto vartotojams iki jų pakeitimo.

3.2. Visi gimnazijos bendruomenės nariai (mokiniai, mokytojai, gimnazijos darbuotojai, tėvai) supažindinami su šiomis taisyklėmis elektroninio dienyno aplinkoje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_